Ihmisen pojat
Ihmisen pojat ("Children of Men") on vuonna 2006 valmistunut dystopinen science fiction jännityselokuva, jonka on ohjannut ja käsikirjoittanut Alfonso Cuarón. Elokuva perustuu P. D. Jamesin romaaniin "Children of Men" (1992). Sen pääosissa esiintyvät Clive Owen, Julianne Moore, Michael Caine, Pam Ferris, Clare-Hope Ashitey ja Chiwetel Ejiofor.
Vuonna 2016 "Ihmisen pojat" äänestettiin BBC:n kyselyssä tämän vuosisadan 13. parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa.
Elokuva sijoittuu vuoden 2027 Iso-Britanniaan. Se esittää synkän dystopisen tulevaisuudenkuvan, jossa kaksi vuosikymmentä kestänyt ihmisten hedelmättömyys uhkaa koko ihmislajin selviytymistä. Lähestyvää sukupuuttoa ennakoivat yhteiskunnallinen romahdus, terrorismi ja ympäristön tuhoutuminen. Iso-Britannia, jossa on vielä jäljellä kenties koko maailman viimeinen toimiva hallinto, uhraa resursseja taistelussa loputonta laitonta siirtolaisuutta vastaan. Kaaoksen keskellä elokuvan päähenkilö Theo Faron (Clive Owen) yrittää saada turvallisesti maahan raskaana olevaa afrikkalaista pakolaisnaista nimeltään Kee (Clare-Hope Ashitey).
Elokuvan ensi-ilta oli Iso-Britanniassa 22. syyskuuta 2006, Yhdysvalloissa 25. joulukuuta 2006 ja Suomessa 5. tammikuuta 2007. Yhdysvalloissa kriitikot kiinnittivät joulupäivälle sattuneen julkaisun myötä huomiota elokuvan toivoa, pelastusta ja uskoa käsitteleviin teemoihin.
"Ihmisen pojat" ei ollut taloudellinen menestys, mutta se sai osakseen myönteisiä arvioita kriitikoilta ja kehuja yleisöltä. Elokuva ansioina pidettiin erityisesti käsikirjoitusta, kuvausta, taiteellista ohjausta ja innovatiivisia yhden otoksen takaa-ajokohtauksia. Se sai kolme ehdokkuutta vuoden 2007 Oscar-gaalassa sekä voitti kaksi BAFTA-palkintoa.
On vuosi 2027, eikä maailmassa ole syntynyt ainuttakaan lasta 18 vuoteen naisilla esiintyvän geneettisen hedelmättömyyden vuoksi. Maailman ollessa romahduksen partaalla vain Iso-Britannia on säilynyt koossa, ja maahan pyrkiikin jatkuvasti miljoonia, ellei miljardeja, turvapaikanhakijoita. Sen seurauksena Britannista on tullut militarisoitu poliisivaltio Yhdistyneen kuningaskunnan asevoimien kerätessä ja pidättäessä maahanmuuttajia. Entinen aktivisti ja sittemmin konttoristiksi ryhtynyt Theo Faron (Clive Owen) joutuu maahanmuuttajien oikeuksia vaativan ”Fishes”-nimisen ryhmän sieppaamaksi. Theo saa yllätyksekseen huomata, että hänen etääntynyt vaimonsa Julian Taylor (Julianne Moore) on ryhmän johtaja. Pariskunnan tiet erosivat, kun heidän poikansa kuoli vuonna 2008 iskeneessä influenssapandemiassa. Julian tarjoaa Theolle rahaa vastineeksi erään nuoren Kee-nimisen naispuolisen pakolaisen (Clare-Hope Ashitey) maassaololuvasta. Theo hankkii luvan ministeriserkultaan Nigelilta (Danny Houston). Luvan saaminen edellyttää kuitenkin, että sen kantajalla on saattaja; Theo lupaa toimia Keen saattajana saadakseen itselleen palkankorotuksen. Eräs Fishes -ryhmän jäsen, Luke (Chiwetel Ejiofor), vie Theon, Keen, Julianin sekä aikoinaan kätilönä työskennelleen Miriamin (Pam Ferris) autolla kohti rannikkoa, missä heitä odottaa vene. Aseistautunut jengi saartaa heidät kuitenkin kesken matkan, ja Julian saa surmansa. Kaksi poliisia pysäyttää heidän autonsa, mutta Luke tappaa heidät. Sitten nelikko pakenee erääseen turvataloon.
Kee paljastaa Theolle, että hän on raskaana ja että Julianin mukaan hän voi luottaa ainoastaan Theoon. Julian oli suunnitellut vievänsä Keen ”Ihmisprojektin” käsiin; Ihmisprojekti on ryhmä tieteilijöitä, jotka ovat omistautuneet hedelmättömyyden parantamiseen ja mitä ilmeisimmin perustaneet tukikohtansa Azoreille. Luke kuitenkin ehdottaa Keelle, että tämä jäisi heidän luokseen. Kee suostuu. Myöhemmin sinä iltana Theo herää ja kuuntelee salaa Luken ja muiden Fishes -ryhmän jäsenten kokousta. Hän saa kuulla, että Fishes järjesti Julianin tapon, jotta he voisivat käyttää Keen lasta hyväkseen tulevassa vallankumouksessa. Theo herättää Keen ja Miriamin ja varastaa heille auton, minkä jälkeen he pakenevat ikääntyvän Jasper Palmer-nimisen hipin (Michael Caine) piilopaikkaan. Palmer on entinen pilapiirtäjä ja Theon ystävä. Kolmikko suunnittelee nousevansa Ihmisprojektin "Tomorrow"-nimiseen laivaan, joka on saapumassa piakkoin Bexhillin pakolaisleirin lähelle. Jasper ehdottaa, että he taivuttelisivat yhden leirin vartijoista, Sydin (Peter Mullah), salakuljettamaan heidät sisään. Sillä välin Fishes on jäljittänyt kolmikon Jasperin piilopaikkaan. Theo, Miriam ja Kee ehtivät paeta Jasperin jäädessä jälkeen. Jasper suorittaa eutanasian katatonisessa tilassa olevalle vaimolleen ja koiralleen. Theo seuraa kauhistuneensa sivusta, miten Fishes tappaa Jasperin.
Myöhemmin kolmikko tapaa Sydin, joka salakuljettaa heidät Bexhilliin vangeiksi naamioituneina. Kun Kee alkaa saada bussissa toistuvia supistuksia, Miriam hämää epäilevää vartijaa vaipumalla muka uskonnolliseen maniaan. Sen seurauksena vartijat vievät Miriamin pois. Myöhemmin Theo ja Kee tapaavat Marichkan (Oana Pellea), joka tarjoaa heille huoneen. Kee synnyttää huoneessa tyttövauvan. Seuraavana päivänä Syd kertoo Theolle ja Keelle, että pakolaisten, Fishes -ryhmän ja armeijan välille on syttynyt täysimittainen sota. Huomattuaan vauvan ja kuultuaan murhatuista poliiseista Syd yrittää antaa heidät ilmi. Joukkio pahoinpitelee Sydin, minkä jälkeen Theo ja muut pakenevat paikalta. Sodan keskellä Fishes sieppaa Keen, mutta saa äkkiä niskaansa brittiläisten joukkojen tulitusta. Theo jäljittää Keen ja tämän vauvan erääseen kerrostaloon ja vapauttaa heidät. Sillä välin Luke saa surmansa panssarivaunun ammuksesta. Muut taistelijat lakkaavat hetkeksi taistelemasta vauvan heissä herättämän syvän kunnioituksen vuoksi.
Marichka johtaa Theon ja Keen eräässä viemärissä sijaitsevan veneen luo. Theon soutaessa loitommas rannasta paljastuu, että häntä on ammuttu. Theo ja Kee näkevät, miten Yhdistyneen kuningaskunnan ilmavoimat pommittavat Bexhilliä. Kee päättää nimetä vauvansa ”Dylaniksi” Theon menehtyneen pojan mukaan. Theo kuolee juuri ennen kuin "Tomorrow" ilmestyy esiin paksusta sumusta. Kee laulaa vauvalleen kehtolaulua samalla, kun laiva lähestyy heidän venettään.